
న్యూఢిల్లీ : ప్రపంచ బ్యాంకు ‘ఈజ్ ఆఫ్ డూయింగ్ బిజినెస్’ (వ్యాపారం చేయడం సులభం) ర్యాంకింగ్స్లో భారతదేశం గతం కన్నా ఉత్తమ ర్యాంకును సాధించింది. ‘డూయింగ్ బిజినెస్ 2018’ నివేదికనుప్రపంచ బ్యాంకు గ్లోబల్ ఇండికేటర్స్ గ్రూప్ తాత్కాలిక డైరెక్టర్ రీటా రమల్హో విడుదల చేశారు. ఈ నివేదిక ప్రకారం 190 దేశాల్లో భారతదేశానికి 100వ స్థానం లభించింది. గత ఏడాది మన దేశం 130వ స్థానంలో ఉండేది. రీటా రమల్హో మాట్లాడుతూ జీఎస్టీని వచ్చే ఏడాది నివేదికలో పరిగణనలోకి తీసుకుంటామన్నారు. తమ నివేదిక రూపకల్పన విధానం పరిథిలోకి పెద్ద నోట్ల రద్దు అనంతర పరిణామాలు రావన్నారు. భారత ప్రభుత్వం సంస్కరణలపై దృష్టి పెట్టిందన్నారు. మోదీ ప్రభుత్వం అధికారంలోకి వచ్చినప్పటి నుంచి ఈ అంశంపై దృష్టి సారించిందని తెలిపారు. ప్రపంచ బ్యాంకు ఏ అంశాలను, ఎలా అంచనా వేస్తున్నదో, వాటి విలువ ఏమిటో తెలుసుకునేందుకు ప్రభుత్వం ప్రయత్నించిందన్నారు. ఇండికేటర్లు అంచనా వేసిన లోపాలను పరిష్కరించేందుకు సంస్కరణల కార్యక్రమాన్ని  రూపొందించిందన్నారు. వాటి ఫలితమే ప్రస్తుత నివేదికలో కనిపించిందని వివరించారు. ఇది సాకారం కావాలంటే కొంత సమయం పడుతుందన్నారు. గత మూడేళ్ళలో భారతదేశం భారీ స్థాయిలో కృషి చేసిందని తెలిపారు. ప్రస్తుత నివేదికలో కనిపించే అంశాలు కేవలం గత ఏడాది అమలు చేసిన సంస్కరణలకు సంబంధించినవి మాత్రమే కాదని స్పష్టం చేశారు. ఏదైనా సంస్కరణను అమలు చేయడం ప్రారంభించినప్పటి నుంచి, దాని అమలు తీరు ఎలా ఉందో పరిశీలించి, ఈ నివేదిక కోసం పరిగణనలోకి తీసుకున్నట్లు తెలిపారు.

newdhilly : prapancha byaanku ‘eez af dooing bijines’ (vyaparam cheyadam sulabham) rankingslo bharatadesam gatam kanna uttama ryaankunu saadhinchindi. ‘dooing bijines 2018’ nivedikanuprapancha byaanku global indicators groop taatkaalika director reata ramalho vidudala chesaru. ee nivedika prakaaram 190 deshaallo bhaaratadesaaniki 100va sthaanam labhinchindi. gatha edaadi mana desham 130va sthaanamlo undedi. reata ramalho maatlaadutuu gstne vache edaadi nivedikalo parigananaloki teesukuntaamannaaru. tama nivedika roopakalpana vidhaanam parithiloki pedda notla raddu anantara parinaamaalu ravannaru. bhaarata prabhutvam samskaranalapai drushti pettindannaaru. modii prabhutvam adhikaaramloki vachinappati nunchi ee amsampai drushti saarinchindani telipaaru. prapancha byaanku e amsaalanu, ela anchana vestunnado, vaati viluva emito telusukunenduku prabhutvam prayatninchindannaaru. indiketarlu anchana vesina lopalanu parishkarinchenduku samskaranala kaaryakramaanni  roopondinchindannaaru. vaati phalitame prastuta nivedikalo kanipinchindani vivarinchaaru. idhi saakaaram kavalante kontha samayam padutundannaru. gatha moodellalo bharatadesam bhari sthaayilo krushi chesindani telipaaru. prastuta nivedikalo kanipinche amsaalu kevalam gatha edaadi amalu chesina samskaranalaku sambandhinchinavi matrame kaadani spashtam chesaru. edaina samskarananu amalu cheyadam praarambhinchinappati nunchi, daani amalu teeru ela undo pariseelinchi, ee nivedika kosam parigananaloki teesukunnatlu telipaaru.